| **Phyllobius** |
| --- |
| Sidabražvynis lapinukas (*Phyllobius argentatus*) |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Nariuotakojai  *( Arthropoda)* |
| Klasė: | Vabzdžiai  *( Insecta)* |
| Būrys: | Vabalai  *( Coleoptera)* |
| Antšeimis: | Straubliukiniai  *( Curculionoidea)* |
| Šeima: | Straubliukai  *( Curculionidae)* |
| Gentis: | Lapinukai  *( Phyllobius)* |

 |
| Binomas |
| ***Phyllobius***Germar, 1824 |

**Lapinukai** (*Phyllobius*) – straubliukų (*Curculionidae*) šeimos vabalų gentis. Viena iš dviejų lapinukų genčių.

Išvaizda, bionomija
-------------------

*Daugiau informacijos galite rasti straipsnyje Lapinukai.*
Vidutinio dydžio vabalai. Straublelis trumpas, siauresnis už galvą. Akys iššokusios, apvalios. Priešnugarėlė skersinė, siauresnė už antsparnius. Kūnas apaugęs įvairos formos, dažniausiai žalios, bet būna ir rudų ir kt. spalvų žvyneliais arba prigludusiais (kartais ir pasišiaušusiais) plaukeliais. Nagai suaugę.[1]

Daugumos lapinukų rūšių kojų šlaunys turi dantelius, tačiau kai kurios rūšys (Pvz.: Phyllobius roboretanus, Phyllobius virideaeris, Phyllobius viridicollis) dantelio ant šlaunų neturi.[2]

Suaugę vabalai skraido gegužės – Liepos mėnesiais. Kiaušinius deda ant įvairių augalų, nuo kurių šie krinta ant žemės. Lervos vystosi žemėje, minta įvairių augalų šaknimis.

Vabalai aktyvūs dieną, aptinkami ant įvairių žolinių ir sumedėjusių augalų lapų. Kai kurios rūšys yra kenkėjai.[1]

Skirtumai nuo Polydrusus
------------------------

*Phyllobius* genties straubliukai labai panašūs į kitos lapinukų genties – *Polydrusus* straubliukus. Aiškiausias požymis, skiriantis šias dvi gentis yra antenų pradžia. *Phyllobius* genties lapinukų vabalų antenos prasideda straublelio nugarinėje dalyje, antenų pirmieji nareliai įsispraudžia į griovelį, kuris nesiekia akių. Pirmas antenų narelis aiškiai matosi žiūrint į vabalą iš viršaus. *Polydrusus* genties lapinukų antenų pirmas narelis žiūrint iš viršaus taip gerai nesimato. griovelis nueina į apačią už akių.

*Phyllobius* (kairėje) ir *Polydrusus* (dešinėje) galvos.

Lietuvos Phyllobius lapinukai
-----------------------------

Lietuvoje yra apie 13 – 14 rūšių[3]:


| Gentis: *Phyllobius* |
| --- |
|  | Šeriuotasis lapinukas *Phyllobius arborator* Herbst, 1797 |  |
|  | Sidabražvynis lapinukas *Phyllobius argentatus* Linnaeus, 1758 |  |
|  | Beržinis lapinukas *Phyllobius betulinus* Bechstein & Scharfenberg, 1805 |  |
|  | *Phyllobius brevis* Gyllenhal, 1834 |  |
|  | *Phyllobius fessus* Boheman, 1843 |  |
|  | *Phyllobius glaucus* Scopoli, 1763 |  |
|  | Žaliasis lapinukas *Phyllobius maculicornis* Germar, 1824 |  |
|  | Ilgasis lapinukas *Phyllobius oblongus* Linnaeus, 1758 | Minta įvairių lapuočių medžių, tarp jų ir vaismedžių lapais. Kartais labai kenkia. Lietuvoje labai dažnas. |
|  | Dilgėlinis lapinukas *Phyllobius pomaceus* Gyllenhal, 1834 | Gyvena ant didžiųjų dilgėlių. Lietuvoje labai dažnas. |
|  | Kriaušinis lapinukas *Phyllobius pyri* Linnaeus, 1758 |  |
|  | *Phyllobius roboretanus* Gredler, 1882 |  |
|  | *Phyllobius thalassinus* Gyllenhal, 1834 |  |
|  | *Phyllobius virideaeris* Laicharting, 1781 |  |
|  | *Phyllobius viridicollis* Fabricius, 1792 | 1968 m. Simonas Pileckis nurodė, jog *Phyllobius viridicollis* paplitęs ir Lietuvoje. Tačiau duomenys dar nepatvirtinti. |

Taip pat skaitykite
-------------------

* Lapinukai
* Lapinukai (Polydrusus)

Šaltiniai
---------

1. 1 2  Pileckis, S. Monsevičius, V. Lietuvos fauna: vabalai, Vilnius: Mokslo ir enciklopedijų leidykla, 1997, II t. 158 psl.
2. ↑  „Phyllobius Weevils in Nottinghamshire".
3. ↑  „A catalogue of Lithuanian beetles (Insecta, Coleoptera)" (PDF). *Vytautas Tamutis, Brigita Tamutė, Romas Ferenca*.